* **ΤΡΟΠΟΙ ΑΝΑΠΤΥΞΗΣ της ΠΑΡΑΓΡΑΦΟΥ**

**Μια παράγραφος αναπτύσσεται με τους εξής τρόπους**:

**α. Παραδείγματα**

**β. Ορισμός**

**γ. Αιτιολόγηση**

**δ. Διαίρεση**

**ε. Αναλογία**

**ς. Σύγκριση – Αντίθεση**

**ζ. Αίτιο – Αποτέλεσμα**

**η. Συνδυασμός μεθόδων**

1. **Με παραδείγματα**

Μια παράγραφος αναπτύσσεται με παραδείγματα, όταν στη Θεματική Περίοδο διατυπώνεται μια άποψη-θέση και στις Λεπτομέρειες **παρατίθενται στοιχεία-παραδείγματα, τα οποία διασαφηνίζουν ή τεκμηριώνουν τη θέση αυτή**.

**Χαρακτηριστικές λέξεις-φράσεις:** λόγου χάρη, για παράδειγμα, όπως…

**Παράδειγμα:** «Αναμφισβήτητα τα τελευταία χρόνια παρουσιάζεται μια ιδιαίτερα ανησυχητική κλιμάκωση του φαινομένου της παραβατικότητας και εγκληματικότητας. Αρκεί κάποιος να παρακολουθήσει την επικαιρότητα για να διαπιστώσει πως στα δελτία ειδήσεων το αστυνομικό ρεπορτάζ ασφυκτιά από ληστείες, κλοπές, επιθέσεις εις βάρος ανύποπτων πολιτών, εγκλήματα…Το έγκλημα αποκτά άρτια οργάνωση…, δρουν μαφίες της νύχτας…, βιαστές καροδοκούν…»

1. **Με ορισμό**

Μια παράγραφος αναπτύσσεται με ορισμό, όταν σ΄ αυτή **δίνεται ο ορισμός μιας έννοιας.**

**Χαρακτηριστικές λέξεις-φράσεις:** με τον όρο χ εννοούμε, ορίζεται…

**Παράδειγμα:**«Ρατσισμός είναι το δόγμα το οποίο πρεσβεύει τη διάκριση των ανθρώπων σε φύσει ανώτερους και κατώτερους. Ισχυρίζεται δηλαδή πως υπάρχουν άνθρωποι που είναι από τη φύση τους κατώτεροι, αφού ανήκουν σε φυλές, έθνη ή κοινωνικές ομάδες που μειονεκτούν έναντι των άλλων ανθρώπων…»

1. **Mε αιτιολόγηση**

Μια παράγραφος αναπτύσσεται με αιτιολόγηση, **όταν στη Θεματική Περίοδο διατυπώνεται μια θέση-άποψη και στις Λεπτομέρειες αιτιολογείται, δηλαδή αποδεικνύεται με βάση συγκεκριμένα επιχειρήματα.**

**Χαρακτηριστικές λέξεις-φράσεις:** επειδή, διότι, καθώς (όταν χρησιμοποιείται με αιτιολογική σημασία, όχι χρονική…

**Παράδειγμα:** «Στις σύγχρονες κοινωνίες το φαινόμενο της φτώχειας λαμβάνει όλο και πιο δραματικές διαστάσεις. Και αυτό συμβαίνει διότι αναπτύσσεται ένας  άμετρος ανταγωνισμός για τη νομή του πλούτου με βάση τα κριτήρια που θέτει η ελεύθερη αγορά…, οι πλούσιοι γίνονται πλουσιότεροι και οι φτωχοί περισσότεροι και φτωχότεροι… Επίσης, αυξάνεται συνεχώς το κόστος ζωής…, πολλοί δεν μπορούν να ανταποκριθούν ούτε στις βασικές ανάγκες… Ενώ το κράτος πρόνοιας χωλαίνει, αφού το σύστημα θεωρεί όσους δεν μπορούν να αποδώσουν τα μέγιστα ως περιττά σώματα και τα αποβάλλει…»

1. **Με διαίρεση**

Μια παράγραφος αναπτύσσεται με διαίρεση, όταν σε αυτή **διαιρείται-χωρίζεται μια έννοια στα διάφορα μέλη της,**

**Χαρακτηριστικές λέξεις-φράσεις:** διακρίνουμε, διαιρούμε σε είδη, μορφές…

**Παράδειγμα:**«Η εκπαίδευση ανάλογα με την ηλικία των ανθρώπων που την ακολουθούν και το γνωσιολογικό επίπεδο που παρέχει διακρίνεται σε τρεις βαθμίδες, στην πρωτοβάθμια, δευτεροβάθμια και τριτοβάθμια. Στην πρωτοβάθμια φοιτούν μαθητές… και λαμβάνουν κυρίως γνώσεις… Στη δευτεροβάθμια… Ενώ στην τριτοβάθμια…»

1. **Με αναλογία**

Μια παράγραφος αναπτύσσεται με αναλογία, όταν **συγκρίνονται δύο ή περισσότερες έννοιες και δίνονται οι μεταξύ τους ομοιότητες** (μορφή παρομοίωσης: το *α* είναι όπως το *β*).

**Χαρακτηριστικές λέξεις-φράσεις:** όπως, σαν, μοιάζει, παραλληλίζεται…

**Παράδειγμα:**«Άραγε με τι μοιάζει η ψυχή μας; Μα είναι απλό, με τη θάλασσα! Όπως αυτή είναι απέραντη και δεν μπορεί το μάτι σου να την προσεγγίσει έτσι και η ψυχή χάνεται στα μήκη και πλάτη ενός κόσμου δυσθεώρητου. Και είναι εξίσου βαθιά που πρέπει να κάνεις πολλές καταδύσεις για να βρεις τους θησαυρούς που κρύβει μέσα της. Άλλοτε πάλι είναι ήρεμη και γαλήνια σαν τη θάλασσα και ξαφνικά πάλι ξεσπάει φουρτούνα, ανακατεύεται, θολώνει…»

1. **Με σύγκριση-αντίθεση**

Μια παράγραφος αναπτύσσεται με σύγκριση-αντίθεση, όταν **συγκρίνονται δύο ή περισσότερες έννοιες και δίνονται οι μεταξύ τους διαφορές.**

**Χαρακτηριστικές λέξεις-φράσεις:** εν αντιθέσει με, αντίθετα, απεναντίας, ενώ (όχι με τη χρονική σημασία)…

**Παράδειγμα:**«Οφείλουμε ως άτομα-μέλη μιας οργανωμένης κοινωνίας να θέσουμε ως κοινό στόχο την πρόοδο και να αποφύγουμε με κάθε τρόπο το συντηρητισμό. Η πρόοδος είναι ο μόνος δρόμος που διασφαλίζει την κοινωνική και προσωπική μας ανέλιξη…, που διαμορφώνει συνθήκες ευνοϊκές για την ανάπτυξη σε όλους τους τομείς… Αντίθετα, ο συντηρητισμός δημιουργεί συνθήκες στασιμότητας και οπισθοδρόμησης…, βαλτώνει κάθε προσπάθεια για βελτίωση και αναβάθμιση των συνθηκών ζωής…, αδυνατεί να ανταποκριθεί στις συνεχώς μεταβαλλόμενες συνθήκες και ανάγκες…»

1. **Με αίτιο/α-αποτέλεσμα/τα**

Μια παράγραφος αναπτύσσεται με αίτιο/α-αποτέλεσμα/τα, όταν σε αυτή: Δίνονται **το αίτιο ή** **τα αίτια που οδηγούν σε ένα αποτέλεσμα** (αίτιο ή αίτια - αποτέλεσμα)...

**Χαρακτηριστικές λέξεις-φράσεις:** οφείλεται, προκαλεί, οι αιτίες, το αποτέλεσμα…

**Παράδειγμα:**«Η κλιμάκωση της φτώχειας διασπά τον κοινωνικό ιστό διευρύνοντας το χάσμα και τις διαφορές μεταξύ των φτωχών και των πλουσίων… Κατόπιν, πυροδοτεί οξείες αντιπαραθέσεις και συγκρούσεις…Τρέφει αντικοινωνικές μορφές συμπεριφοράς… Όσο αυξάνονται οι φτωχοί αυξάνεται και η δυσαρέσκεια προς το κράτος… Οι πολίτες χάνουν την εμπιστοσύνη τους προς τους πολιτικούς και αυτό εγκυμονεί σοβαρούς κινδύνους για τη δημοκρατία…»

1. **Με συνδυασμό μεθόδων**

Μια παράγραφος αναπτύσσεται μεσυνδυασμό μεθόδων όταν σε αυτή **εντοπίζονται περισσότερες της μιας μέθοδοι,** π.χ. σύγκριση-αντίθεση και παραδείγματα.

**Παράδειγμα:**«Οφείλουμε ως άτομα-μέλη μιας οργανωμένης κοινωνίας να θέσουμε ως κοινό στόχο την πρόοδο και να αποφύγουμε με κάθε τρόπο το συντηρητισμό. Η πρόοδος είναι ο μόνος δρόμος που διασφαλίζει την κοινωνική και προσωπική μας ανέλιξη, μέσα δηλαδή από αυτή θα μπορέσουμε ως άτομα να καλλιεργήσουμε ένα ελεύθερο πνεύμα, χωρίς προσκόλληση σε πεπερασμένες αντιλήψεις…, που διαμορφώνει συνθήκες ευνοϊκές για την ανάπτυξη σε όλους τους τομείς, για παράδειγμα συμβάλλει στην οικονομική ανάπτυξη…, στην εξέλιξη του πολιτισμού, αφού εισάγει νέες ιδέες… Αντίθετα, ο συντηρητισμός δημιουργεί συνθήκες στασιμότητας και οπισθοδρόμησης, όπως για παράδειγμα η πολιτισμική στασιμότητα, αφού αφορίζει κάθε νέο και ξένο στοιχείο…, βαλτώνει κάθε προσπάθεια για βελτίωση και αναβάθμιση των συνθηκών ζωής…, αδυνατεί να ανταποκριθεί στις συνεχώς μεταβαλλόμενες συνθήκες και ανάγκες, όπως είναι…»